New Epsilon TV

Ιστορικό του Epsilon TV

Ξεκίνησε την λειτουργία του ως Epsilon TV την Τετάρτη 11 Σεπτεμβρίου 2013, αντικαθιστώντας τον πολιτικό τηλεοπτικό σταθμό εθνικής εμβέλειας 902 TV τον οποίο αγόρασε ο Βρυώνης ένα μήνα νωρίτερα από το KKE. Από τον επόμενο μήνα, το κανάλι απέκτησε πλήρες πρόγραμμα, που περιελάμβανε δελτία ειδήσεων, ψυχαγωγικές εκπομπές και προγράμματα τηλεμάρκετινγκ.
Μετά από ένα μήνα, τέσσερις εβδομάδες και μία μέρα (9 Νοεμβρίου) ο σταθμός κατηγορήθηκε για τη παράνομη τοποθέτηση διαφημιστικών πινακίδων σε διάφορες υπαίθριες περιοχές της Αθήνας, της Θεσσαλονίκης και άλλων μεγαλουπόλεων, ενώ στις 22 Νοεμβρίου δύο μήνες μετά τη λειτουργία του από την πλατφόρμα της Digea, εντάχθηκε στις συνδρομητικές πλατφόρμες της NOVA για Ελλάδα και Κύπρο.
Ως πρώην πανελλαδικό Epsilon TV, για πέντε χρόνια (2013-2018), μετέδωσε προγράμματα lifestyle, ενημερωτικές εκπομπές, δελτία ειδήσεων, ταινίες του Ελληνικού κινηματογράφου, ενώ πρόβαλλε επίσης και τηλενουβέλες μεξικάνικης παραγωγής. Στο δυναμικό του καναλιού υπήρχαν σημαντικά πρόσωπα της ελληνικής τηλεόρασης, όπως η Τατιάνα Στεφανίδου, ο Νίκος Ευαγγελάτος, η Κατερίνα Καινούργιου, η Ναταλία Γερμανού, η Χριστίνα Λαμπίρη, η Φαίη Μαυραγάνη, η Αννίτα Πάνια, η Αμαλία Κάντζου και ο Μένιος Φουρθιώτης.
Το πρόγραμμα του Νέου Epsilon, σε αντίθεση με το πρώην, αποτελείται κυρίως από τηλεπωλήσεις, με λίγες μόνο ψυχαγωγικές εκπομπές και ενημερωτικές εκπομπές. Από το δυναμικό του καναλιού έχουν περάσει επίσης σημαντικά πρόσωπα, όπως η Αννίτα Πάνια, ο Μένιος Φουρθιώτης, ο Θανάσης Πάτρας, η Αντελίνα Βαρθακούρη, ο Γιάννης Παπαγιάννης, η Ανδριάνα Ζαρακέλη, η Φωτεινή Γεωργαντά, η Νανά Παλαιτσάκη και η Μαριαλένα Ανδρέου.

Πώληση και επαναλειτουργία

Στις 11 Αυγούστου 2017, το παλιό Epsilon TV, με άδεια εθνικής εμβέλειας, πουλήθηκε από τον πρώην ιδιοκτήτη του Φίλιππο Βρυώνη στον επιχειρηματία Ιβάν Σαββίδη. Η συμφωνία της αλλαγής ιδιοκτησίας ανακοινώθηκε επίσημα 11 μέρες μετά. Τον Δεκέμβριο της ίδιας χρονιάς ανακοινώθηκε επίσημα ότι τη θέση του γενικού διευθυντή αναλαμβάνει ο Τζώνυ Καλημέρης (μέχρι πρότινος ήταν ο Μένιος Φουρθιώτης), τη θέση Chief Content Officer η Άλκηστις Μαραγκουδάκη και Chief Operations Officer η Κική Σιλβεστριάδου.
Την Τρίτη 2 Ιανουαρίου 2018 το πρόγραμμα του παλιού Epsilon TV άλλαξε και εμπλουτίστηκε με την προσθήκη ξένων ταινιών και τηλεοπτικών σειρών ενώ τον επόμενο μήνα (Παρασκευή 2 Φεβρουαρίου) άλλαξε το λογότυπό του, και αναβάθμισε ριζικά το πρόγραμμα, προσθέτοντας, περισσότερες ενημερωτικές και ψυχαγωγικές εκπομπές, ενώ ο σταθμός μετονομάστηκε στο σημερινό OPEN του Ιβάν Σαββίδη την Τρίτη 24 Σεπτεμβρίου. Το Epsilon, ωστόσο επαναλειτούργησε αμέσως μετά από την πρεμιέρα του Open, βγαίνοντας από την συχνότητα του Νέου Καναλιού ως Νέο Epsilon.

Διακοπή προγράμματος

Το ΕΣΡ διέκοψε την λειτουργία του α.Epsilon μια μέρα (συγκεκριμένα την Πέμπτη 10 Ιανουαρίου 2019, προβάλλοντας μόνο μία κάρτα ενημέρωσης για το πρόστιμο του σταθμού), και επιβλήθηκε πρόστιμο 15.000 € και μαύρο από την Digea, λόγω χυδαίας έκφρασης και υβριστικών σχολίων του Τάκη Τσουκαλά στην εκπομπή Άντε Γεια για τον γνωστό μπασκετμπολίστα Θανάση Αντετοκούνμπο.
Μετά από τρεις μήνες, μία εβδομάδα και έξι ημέρες (23 Απριλίου), το ΕΣΡ επέβαλε νέα διακοπή λειτουργίας του σταθμού, αυτή την φορά για μια εβδομάδα (22-28 Ιουλίου 2019) και πρόστιμο ύψους 300.000€. Αιτία αποτέλεσε η συνεργασία του καναλιού με άλλους περιφερειακούς τηλεοπτικούς σταθμούς, οι οποίοι όμως δεν διαθέτουν αυτόνομο τηλεοπτικό πρόγραμμα και αναμεταδίδουν για 24 ώρες το πρόγραμμα του Νέου Epsilon, με αποτέλεσμα να θεωρηθεί ο τρόπος εκπομπής του ως πανελλαδικής εμβέλειας.
Στις 15 Ιουλίου του ίδιου έτους, το ΕΣΡ καλεί σε απολογία ξανά τον σταθμό Νέο Epsilon, αυτή την φορά για παράβαση της νομοθεσίας περί «φυσιογνωμίας προγράμματος», μαζί με άλλους δύο σταθμούς της Αττικής: Action 24 και Kontra Channel, καθώς και το Top Channel του Νομού Κοζάνης.
Το κοινό όλων των παραπάνω σταθμών είναι ότι η άδειά τους έχει χαρακτήρα «μη ενημερωτικού - ψυχαγωγικού χαρακτήρα», και εγκαλούνται επειδή είτε ξεκίνησαν να προβάλλουν ενημερωτικές εκπομπές είτε επαναλανσαρίστηκαν εξ ολοκλήρου ως «γενικού - ενημερωτικού χαρακτήρα» ΜΜΕ.

Συνεργαζόμενοι σταθμοί

Το Epsilon TV από τον Οκτώβριο του 2018 εκπέμπει το πρόγραμμα του σε εικοσιτετράωρη βάση και μέσα από δύο κανάλια «δορυφόρους» στην περιφέρεια: στην Περιφερειακή Ζώνη 6 (Πελοπόννησος, Αιτωλία, Φωκίδα, Κορινθιακός & Κύθηρα) μέσω του a.ΝΕΤ, με έδρα την Καλαμάτα, και στις Περιφερειακές Ζώνες 2 & 3 (Θεσσαλονίκη, Κεντρική Μακεδονία & Χαλκιδική), μέσω του ομότιτλου a.Epsilon Thessaloniki, με έδρα την Θεσσαλονίκη, τα οποία δύο κανάλια επίσης χρησιμοποιούν το σήμα «E», όπως ο σταθμός της Αττικής, ενώ μάλιστα τα δύο κανάλια, εξακολουθούν, να αναμεταδίδουν τις περισσότερες ώρες, το πρόγραμμα του Epsilon της Αττικής. Επίσης το Epsilon TV συνεργάζεται και με τον αδελφό Extra Channel, του οποίου το πρόγραμμα αποτελείται, σε εικοσιτετράωρη από τηλεπωλήσεις, ενώ στην Κύπρο, μερικά προγράμματα του σταθμού μεταδίδει ο σταθμός Plus TV.